DA Den Europæiske Unions Tidende L 340/2

KOMMISSIONENS DELEGEREDE FORORDNING (EU) 2016/2250

af 4. oktober 2016

om fastsættelse af en udsmidsplan for visse fiskerier efter demersale arter i Nordsøen og i EU-farvande i ICES-afsnit IIa

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6,

under henvisning til Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer (2), særlig artikel 18a, og

ud fra følgende betragtninger:

(1) Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.

(2) Ved artikel 15, stk. 6, i nævnte forordning tillægges Kommissionen beføjelse til ved delegerede retsakter at vedtage udsmidsplaner for en periode på højst tre år på grundlag af fælles henstillinger, som medlemsstaterne udarbejder i samråd med de relevante rådgivende råd.

(3) Belgien, Danmark, Tyskland, Frankrig, Nederlandene, Sverige og Det Forenede Kongerige har en direkte interesse i spørgsmål vedrørende fiskeriforvaltning i Nordsøen. Efter at have hørt Det Rådgivende Råd for Nordsøen forelagde disse medlemsstater den 3. juni 2016 Kommissionen en fælles henstilling vedrørende en ny udsmidsplan for visse fiskerier efter demersale arter i Nordsøen. Videnskabelige bidrag blev indhentet fra relevante videnskabelige organer og gennemgået af Den Videnskabelige, Tekniske og Økonomiske Komité for Fiskeri (STECF). Den 14. juli fandt et ekspertgruppemøde sted med deltagelse af 28 medlemsstater og Kommissionen såvel som Europa-Parlamentet som observatør, hvor de pågældende foranstaltninger blev drøftet.

(4) De foranstaltninger, som den fælles henstilling omfatter, er i overensstemmelse med artikel 18, stk. 3, i forordning (EU) nr. 1380/2013.

(5) I nævnte forordning forstås ved »Nordsøen« ICES-område IIIa og IV. Da visse demersale bestande, der er relevante for den foreslåede udsmidsplan, også findes i EU-farvande i ICES-afsnit IIa, anbefaler de berørte medlemsstater, at ICES-afsnit IIa også omfattes af udsmidsplanen.

(6) I henhold til artikel 15, stk. 1, litra c), i forordning (EU) nr. 1380/2013 finder landingsforpligtelsen, for så vidt angår Nordsøen, senest fra den 1. januar 2016 anvendelse på: — blandet fiskeri efter torsk, kuller, hvilling og sej — fiskeri efter jomfruhummer — blandet fiskeri efter almindelig tunge og rødspætte — fiskeri efter kulmule, og — fiskeri efter dybvandsreje. I henhold til artikel 15, stk. 5, i forordning (EU) nr. 1380/2013 fastsættes det i Kommissionens delegerede forordning (EU) 2015/2440 (3), hvilke arter der skal landes fra den 1. januar 2016. Disse arter er sej, kuller, jomfruhummer, almindelig tunge, rødspætte, kulmule og dybhavsreje. Ved delegeret forordning (EU) 2015/2440 fastsættes der desuden en forpligtelse til at lande bifangster af dybhavsreje. Nærværende forordning bør genindføre de bestemmelser vedrørende arter, der skal landes, fra delegeret forordning (EU) 2015/2440 og bør fastsætte de yderligere arter og fiskerier, som landingsforpligtelsen finder anvendelse på i 2017 og 2018.

(7) Ifølge de berørte medlemsstater udgør de regler for fiskeriindsats, der er fastsat i kapitel III i Rådets forordning (EF) nr. 1342/2008 (4) en hindring for en vellykket gennemførelse af landingsforpligtelsen for torsk, da den fiskeriindsatsordning, der er fastsat i nævnte kapitel, vil hæmme den fleksibilitet, der er nødvendig for at tilpasse fiskerimønstrene, såsom valg af område og redskaber, når landingsforpligtelsen indføres. Medlovgiverne er i øjeblikket i gang med at revidere forordning (EF) nr. 1342/2008. For at forhindre, at den nuværende fiskeriindsatsordning og landingsforpligtelsen for torsk finder anvendelse samtidig, bør landingsforpligtelsen for torsk først finde anvendelse, når fiskeriindsatsordningen ophører med at finde anvendelse.

(8) Ved delegeret forordning (EU) 2015/2440 blev der indført en undtagelse fra forpligtelsen til at lande alle fangster for arter, som ifølge den videnskabelige dokumentation udviser høje overlevelsesrater (»undtagelse begrundet i høj overlevelsesrate«); denne undtagelse gælder for fangster af jomfruhummer i ICES-afsnit IIIa på betingelse af, at der anvendes tejner eller visse bundtrawl. I henhold til nævnte delegerede forordning skal de medlemsstater, der har en direkte forvaltningsmæssig interesse i Nordsøen, forelægge Kommissionen yderligere videnskabelige oplysninger som begrundelse for undtagelserne for de angivne bundtrawl. Disse oplysninger er forelagt, og STECF har konkluderet, at de er tilstrækkelige. Undtagelsen bør derfor medtages i den nye udsmidsplan.

(9) Den fælles henstilling indeholder en undtagelse begrundet i høj overlevelsesrate for fangster af jomfruhummer i ICES-underområde IV for visse redskaber på betingelse af, at der anvendes en Netgrid-sorteringsrist.

(10) Den fælles henstilling indeholder en undtagelse begrundet i høj overlevelsesrate for fangster af almindelig tunge i ICES-underområde IV med visse redskaber under visse betingelser, der begunstiger tungens overlevelse.

(11) På grundlag af den videnskabelige dokumentation, der er fremlagt i den fælles henstilling, og som STECF har gennemgået, og under hensyntagen til redskabernes specifikationer, fangstmetoderne og økosystemet bør disse undtagelser medtages i nærværende forordning for år 2017. Medlemsstaterne bør fremsende yderligere data, således at STECF kan foretage en yderligere vurdering af overlevelsesraterne for jomfruhummer og almindelig tunge, der fanges i ICES-underområde IV med de pågældende trawl, og således at Kommissionen kan revidere den pågældende undtagelse.

(12) Ved delegeret forordning (EU) 2015/2440 blev der indført de minimis-undtagelser for — almindelig tunge fanget med toggergarn og gællegarn i ICES-afsnit IIIa, ICES-underområde IV og EU-farvande i ICES-underområde IIa — almindelig tunge fanget med visse bomtrawl i ICES-underområde IV — jomfruhummer fanget med visse bundtrawl i ICES-underområde IV og EU-farvande i ICES-afsnit IIa, og — almindelig tunge og kuller tilsammen, fanget med visse bundtrawl i ICES-afsnit IIIa. I den fælles henstilling foreslås en fortsat anvendelse af disse undtagelser. De bør derfor medtages i den nye udsmidsplan.

(13) Den fælles henstilling indeholder en de minimis-undtagelse for almindelig tunge, kuller og hvilling tilsammen for fangster med visse bundtrawl i ICES-afsnit IIIa, en de minimis-undtagelse for tunge, kuller og hvilling tilsammen for fangster med kurve i ICES-afsnit IIIa og, for 2018, en de minimis-undtagelse for hvilling fanget med bundtrawl i ICES-afsnit IVc.

(14) På grundlag af den overbevisende dokumentation, som medlemsstaterne har fremlagt for disse undtagelser, som revideret af STECF, der konkluderede, at undtagelserne er begrundet med rimelige argumenter om, at yderligere forbedringer i selektiviteten er vanskelige at opnå, og/eller at håndtering af uønskede fangster medfører uforholdsmæssigt store omkostninger, vurderer Kommissionen, at det er hensigtsmæssigt at fastsættes de minimis-undtagelserne i overensstemmelse med de procentsatser, der foreslås i den fælles henstilling, inden for de rammer der er fastsat i artikel 15, stk. 5, litra c), i forordning (EU) nr. 1380/2013.

(15) Med henblik på at vedtage udsmidsplaner og for de arter, der er omfattet af landingsforpligtelsen, tillægges Kommissionen ved artikel 18a i forordning (EF) nr. 850/98 beføjelser til at fastsætte bevarelsesmæssige mindstereferencestørrelser med det formål at sikre beskyttelse af unge marine organismer. De bevarelsesmæssige mindstereferencestørrelser kan, hvor det er hensigtsmæssigt, afvige fra de størrelser, der er fastsat i bilag XII til forordning (EF) nr. 850/98. For jomfruhummer i ICES-afsnit IIIa er det hensigtsmæssigt at fastholde de bevarelsesmæssige mindstereferencestørrelser, der er fastsat i delegeret forordning (EU) 2015/2440, dvs. en samlet længde på 105 mm og en rygskjoldslængde på 32 mm. Der bør tilføjes en mindstehalelængde på 59 mm på grundlag af den fælles henstilling og STECF's vurdering, ifølge hvilken denne halelængde svarer til de eksisterende værdier for samlet længde og rygskjoldslængde.

(16) Udsmidsplaner kan også omfatte tekniske foranstaltninger vedrørende fiskeri eller arter, der er omfattet af landingsforpligtelsen. For at øge redskabernes selektivitet og mindske antallet af uønskede fangster i Skagerrak er det hensigtsmæssigt at bibeholde et antal tekniske foranstaltninger, som blev aftalt mellem Unionen og Norge i 2011 (5) og 2012 (6).

(17) For at sikre passende kontrol bør der fastsættes specifikke krav til medlemsstaterne om at opstille lister over fartøjer, der er omfattet af nærværende forordning.

(18) Idet foranstaltningerne i denne forordning indvirker direkte på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. Den bør anvendes fra den 1. januar 2017 til den 31. december 2018 for at overholde den frist, der er fastsat i artikel 15 i forordning (EU) nr. 1380/2013 —

VEDTAGET DENNE FORORDNING:

Artikel 1

Gennemførelse af landingsforpligtelsen

Den i artikel 15, stk. 1, i forordning (EU) nr. 1380/2013 omhandlede landingsforpligtelse anvendes i ICES-underområde IV (Nordsøen), ICES-afsnit IIIa (Kattegat og Skagerrak) og EU-farvande i ICES-afsnit IIa (Norskehavet) på de fiskerier, der er fastsat i bilaget til nærværende forordning.

Artikel 2

Definitioner

I denne forordning forstås ved:

1) »Seltra-panel«: en selektionsanordning bestående af et overpanel med en maskestørrelse på mindst 270 mm (diamantmasker) placeret i en sektion med fire paneler monteret således, at der for hver maske på 270 mm er tre masker på 90 mm eller et overpanel med en maskestørrelse på mindst 140 mm (kvadratmasker). Panelet er mindst tre meter langt og er placeret højst fire meter fra bindestrikken og er lige så bred som trawlets overvinge (dvs. fra sømline til sømline)

2) »Netgrid-sorteringsrist«: en selektionsanordning bestående af en sektion med fire paneler placeret i et trawl med to paneler med et skråt diamantmasket panel med en maskestørrelse på mindst 200 mm, der fører til en flugthul øverst i trawlet.

Artikel 3

Særlige regler vedrørende landingsforpligtelsen for torsk

Uanset artikel 1 finder forpligtelsen til at lande torsk i henhold til denne forordning kun anvendelse, hvis forordning (EF) nr. 1342/2008 eller kapitel III i denne forordning ophæves før den 1. januar 2017.

Artikel 4

Undtagelser begrundet i høj overlevelsesrate for jomfruhummer

1. Den undtagelse fra landingsforpligtelsen, der er fastsat i artikel 15, stk. 4, litra b), i forordning (EU) nr. 1380/2013, for arter, der ifølge den videnskabelige dokumentation udviser en høj overlevelsesrate, finder anvendelse på følgende fangster af jomfruhummer:

a) fangster taget med tejner (FPO (7))

b) fangster i ICES-afsnit IIIa taget med bundtrawl (OTB, TBN), der har en maskestørrelse på mindst 70 mm og er forsynet med artsselektiv rist med højst 35 mm mellem tremmerne

c) fangster i ICES-afsnit IIIa taget med bundtrawl (OTB, TBN), der har en maskestørrelse på mindst 90 mm og er forsynet med Seltra-panel

d) i 2017 fangster i ICES-afsnit IV taget med bundtrawl (OTB, TBN), der har en maskestørrelse på mindst 80 mm og er forsynet med en Netgrid-sorteringsrist.

2. Jomfruhummer, der fanges i de tilfælde, der er omhandlet i stk. 1, genudsættes straks i hel tilstand i det område, hvori den er fanget.

3. Før den 1. maj 2017 forelægger de medlemsstater, der har en direkte forvaltningsmæssig interesse i Nordsøen, Kommissionen yderligere oplysninger i tillæg til de oplysninger, der blev fremlagt i den fælles henstilling af 3. juni 2016, og enhver anden form for videnskabelige oplysninger, der underbygger den undtagelse, der er fastsat i stk. 1, litra d). Den Videnskabelige, Tekniske og Økonomiske Komité for Fiskeriet (STECF) vurderer oplysningerne før den 1. september 2017.

Artikel 5

Undtagelse begrundet i høj overlevelsesrate for almindelig tunge

1. Den undtagelse fra landingsforpligtelsen i henhold i artikel 15, stk. 4, litra b), i forordning (EU) nr. 1380/2013, for arter, der ifølge den videnskabelige dokumentation udviser en høj overlevelsesrate, finder i 2017 anvendelse på fangster af almindelig tunge under den bevarelsesmæssige mindstereferencestørrelse, der tages inden for seks sømil fra kysten i ICES-område IVc og uden for fastlagte yngleområder med skovltrawl (OTB), hvis fangstpose har en maskestørrelse på 80-99 mm.

2. Undtagelsen i stk. 1 finder kun anvendelse på fartøjer med en længde på højst 10 meter og en maskineffekt på højst 180 kW, når de fisker på vanddybder på højst 15 meter, idet hvert træk højst må vare i 1 time og 30 minutter.

3. Almindelig tunge, der fanges i de tilfælde, der er omhandlet i stk. 1, genudsættes straks.

4. Før den 1. maj 2017 forelægger de medlemsstater, der har en direkte forvaltningsmæssig interesse i Nordsøen, Kommissionen yderligere videnskabelige oplysninger som begrundelse for undtagelserne i stk. 1. STECF vurderer disse oplysninger før den 1. september 2017.

Artikel 6

De minimis-undtagelser

Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 4, litra c), i nævnte forordning:

a) for almindelig tunge op til højst 3 % af de samlede årlige fangster af denne art taget af fartøjer, der anvender toggergarn og gællegarn (GN, GNS, GND, GNC, GTN, GTR, GEN, GNF) i ICES-afsnit IIIa, ICES-underområde IV og EU-farvande i ICES-afsnit IIa

b) for almindelig tunge under den bevarelsesmæssige mindstereferencestørrelse op til højst 7 % i 2017 og op til højst 6 % i 2018 af de årlige fangster af denne art taget af fartøjer, der anvender bomtrawl (TBB) med en maskestørrelse på 80-119 mm med en øget maskestørrelse i forlængelsen af bomtrawlet i ICES-underområde IV

c) for jomfruhummer under den bevarelsesmæssige mindstereferencestørrelse op til højst 6 % af de årlige fangster af denne art taget af fartøjer, der anvender bundmtrawl (OTB, TBN, OTT, TB) med en maskestørrelse på 80-99 mm i ICES-underområde IV og EU-farvande i ICES-afsnit IIa

d) for almindelig tunge og kuller under den bevarelsesmæssige mindstereferencestørrelse tilsammen op til højst 2 % i 2017 af de samlede årlige fangster af jomfruhummer, almindelig tunge, kuller og dybhavsreje i fiskeri efter jomfruhummer med fartøjer, der anvender bundtrawl (OTB, TBN) med en maskestørrelse på mindst 70 mm og forsynet med en artsselektiv rist med højst 35 mm mellem tremmerne i ICES-afsnit IIIa

e) for almindelig tunge, kuller og hvilling under den bevarelsesmæssige mindstereferencestørrelse tilsammen op til højst 4 % i 2018 af de samlede årlige fangster af jomfruhummer, almindelig tunge, kuller og dybhavsreje i fiskeri efter jomfruhummer med fartøjer, der anvender bundtrawl (OTB, TBN) med en maskestørrelse på mindst 70 mm og forsynet med en artsselektiv rist med højst 35 mm mellem tremmerne i ICES-afsnit IIIa

f) for almindelig tunge, kuller og hvilling under den bevarelsesmæssige mindstereferencestørrelse tilsammen op til højst 1 % af de samlede årlige fangster af jomfruhummer, almindelig tunge, kuller og dybhavsreje i fiskeri efter jomfruhummer med fartøjer, der anvender bundtrawl (OTB, TBN) med en maskestørrelse på mindst 35 mm og forsynet med en artsselektiv rist med højst 19 mm mellem tremmerne og en ublokeret åbning, hvor fiskene kan slippe ud i ICES-afsnit IIIa

g) for almindelig tunge, kuller og hvilling tilsammen op til højst 0,5 % af de samlede årlige fangster af jomfruhummer, almindelig tunge, kuller, hvilling i fiskeri efter jomfruhummer med kurve (FPO) i ICES-afsnit IIIa.

h) for hvilling op til højst 7 % i 2018 af de samlede årlige fangster af jomfruhummer, kuller, tunge, dybhavsreje, hvilling, rødspætte, sej og torsk i blandet fiskeri efter tunge, hvilling og arter uden fangstbegrænsninger med fartøjer, der anvender bundtrawl (OTB, OTT) med en maskestørrelse på 70-99 mm i ICES-afsnit IVc.

Artikel 7

Bevarelsesmæssig mindstereferencestørrelse

Uanset den bevarelsesmæssige mindstereferencestørrelse, der er fastsat i bilag XII til forordning (EF) nr. 850/98, er den bevarelsesmæssige mindstereferencestørrelse for jomfruhummer i ICES-afsnit IIIa følgende:

a) samlet længde på 105 mm

b) halelængde på 59 mm

c) rygskjoldslængde på 32 mm.

Artikel 8

Særlige tekniske foranstaltninger i Skagerrak

1. Det er forbudt at medføre eller at anvende trawl, snurrevod, bomtrawl eller lignende trukne redskaber med en maskestørrelse på under 120 mm i Skagerrak.

2. Uanset stk. 1 kan følgende trawl også anvendes:

a) trawl, hvis fangstpose har en maskestørrelse på mindst 90 mm, forudsat at de er forsynet med et Seltra-panel eller en sorteringsrist med højst 35 mm mellem tremmerne

b) trawl, hvis fangstpose har en maskestørrelse på mindst 70 mm (kvadratmasket), og som er forsynet med en sorteringsrist med højst 35 mm mellem tremmerne

c) trawl med en maskestørrelse på under 70 mm, når der fiskes efter pelagiske arter og industriarter, forudsat at fangsterne består af over 80 % af en eller flere pelagiske arter eller industriarter

d) trawl, hvis fangstpose har en maskestørrelse på mindst 35 mm, når der fiskes efter dybhavsrejer, forudsat at trawlet er forsynet med en sorteringsrist med højst 19 mm mellem tremmerne.

3. Det er tilladt at anvende en anordning, der holder fisk tilbage, når der fiskes efter dybhavsrejer, jf. stk. 2, litra d), forudsat at der er tilstrækkelige fiskerimuligheder til at dække bifangster, og at anordningen til at holde fiske tilbage er

— konstrueret med et kvadratmasket overpanel med en maskestørrelse på mindst 120 mm

— mindst 3 m lang og

— mindst lige så bred som sorteringsristen.

Artikel 9

Fartøjsliste

Medlemsstaterne fastsætter i overensstemmelse med kriterierne i bilaget til denne forordning, hvilke fartøjer der er omfattet af landingsforpligtelsen for hvert fiskeri. Senest den 31. december 2016 forelægger medlemsstaterne Kommissionen og de øvrige medlemsstater via det sikre EU-websted for fiskerikontrol listen, jf. første punktum, over alle fartøjer, der fisker efter sej, som defineret i bilaget. Medlemsstaterne sørger for, at disse lister til enhver tid er ajourført.

Artikel 10

Ikrafttræden og anvendelse

Denne forordning træder i kraft dagen efter offentliggørelsen i Den Europæiske Unions Tidende. Den anvendes fra den 1. januar 2017 til den 31. december 2018.

Artikel 9 anvendes dog fra datoen for denne forordnings ikrafttræden.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 4. oktober 2016. På Kommissionens vegne Jean-Claude JUNCKER Formand

(1) EUT L 354 af 28.12.2013, s. 22.

(2) EFT L 125 af 27.4.1998, s. 1.

(3) Kommissionens delegerede forordning (EU) 2015/2440 af 22. oktober 2015 om fastsættelse af en udsmidsplan for visse fiskerier efter demersale arter i Nordsøen og i EU-farvande i ICES-afsnit IIa (EUT L 336 af 23.12.2015, s. 42).

(4) Rådets forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004 (EUT L 348 af 24.12.2008, s. 20).

(5) Godkendt referat af fiskerikonsultationerne mellem Norge og Den Europæiske Union om regulering af fiskeriet i Skagerrak og Kattegat for 2012.

(6) Godkendt referat af fiskerikonsultationerne mellem Den Europæiske Union og Norge om foranstaltninger til gennemførelse af et forbud mod udsmid og kontrolforanstaltninger i Skagerrakområdet af 4. juli 2012.

(7) Redskabskoderne i denne forordning henviser til koderne i bilag XI til Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1). For de fartøjer, der har en længde overalt på mindre end 10 m, henviser redskabskoderne i dette skema til koder i FAO-klassificeringen af redskaber.